

ข่าวประชาสัมพันธ์

3 พฤศจิกายน 2566

**บสย. - สถาบัน KOTEC สาธารณรัฐเกาหลี เปิดเวที WLC**

**แลกเปลี่ยนความรู้ค้ำประกัน การประเมินและบริหารความเสี่ยง**

**บรรษัทประกันสินเชื่ออุตสาหกรรมขนาดย่อม (บสย.) และสถาบัน Korea Technology Finance Corporation (KOTEC) สาธารณรัฐเกาหลี เวทีประชุม “Working Level Council” (WLC) แลกเปลี่ยนความรู้ค้ำประกันสินเชื่อ และการประเมินและบริหารความเสี่ยง**

นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) นายกิตติพงษ์ บุรณศิริ รองผู้จัดการทั่วไป สายงานกลยุทธ์และผลิตภัณฑ์ พร้อมด้วยผู้แทนพนักงาน บสย. ในฐานะเจ้าภาพจัดประชุม “Working Level Council” (WLC) ครั้งที่ 2 ประจำปี 2566 ต้อนรับ คณะผู้แทนจากสถาบัน Korea Technology Finance Corporation (KOTEC)สาธารณรัฐเกาหลี นำโดย Mr. Jin Youb Jang, Director General of Technology Guarantee Department ระหว่างวันที่ 29 ตุลาคม – 2 พฤศจิกายน 2566 ณ สำนักงานใหญ่ บรรษัทประกันสินเชื่ออุตสาหกรรมขนาดย่อม (บสย.) กรุงเทพฯ

การประชุมครั้งนี้ มีวัตถุประสงค์เพื่อแลกเปลี่ยนความรู้และประสบการณ์ด้านการค้ำประกันสินเชื่อระหว่าง บสย. และ KOTEC ในบทบาทและมาตรการให้ความช่วยเหลือผู้ประกอบการ SMEs และแนวทางการประเมินความเสี่ยงในการพิจารณาค้ำประกันสินเชื่อแก่ SMEs ของแต่ละสถาบัน ครอบคลุม 4 ด้านคือ

1.ผลดำเนินงานภาพรวม ระหว่าง บสย. และ KOTEC สาธารณรัฐเกาหลี

2.ด้านการประเมินความเสี่ยงของ บสย. (Credit Scoring) และ ระบบการประเมินเทคโนโลยี ของ KOTEC (KTRS- KIBO Technology Rating System)

3. ด้านการบริหารจัดการความเสี่ยง

4. ด้านผลิตภัณฑ์การค้ำประกันสินเชื่อ และ การให้การสนับสนุนธุรกิจ Start- up (Global Unicorn)

ในโอกาสนี้ บสย. ได้นำคณะผู้แทน KOTEC สาธารณรัฐเกาหลี ดูงาน ณ ศูนย์ฝึกอาชีพชุมชนตำบลบ้านโพธิ์ จังหวัดพระนครศรีอยุธยา เยี่ยมชมกิจกรรมชมการสาธิตการทำสาแหรกจากหวายเทียม การสานขันโตก การพับกุหลาบจากใบเตย พร้อมเยี่ยมชมสถานที่สำคัญทางประวัติศาสตร์ วัดไชยวัฒนาราม วัดพระศรีรัตนศาสดาราม และ วัดโพธิ์

----------------------

**ฝ่ายสื่อสารและภาพลักษณ์องค์กร**

ชนิญญา สันสมภาค (กุ้ง) 081860-7477

ศรัญยู ตันติเสรี (ยู) 087-598-5025